ວັນທີ 28 ພຶດສະພາ, ສະພາຄວາມໝັ້ນຄົງສະຫະປະຊາຊາດ ໄດ້ຈັດກອງອອນລາຍກ່ຽວກັບສະພາບການຮ່ວມມືລະຫວ່າງສະຫະປະຊາຊາດ ແລະ ສະຫະພາບເອີຣົບ, ເພື່ອຊຸກຍູ້ການຮ່ວມມືລະຫວ່າງສະຫະປະຊາຊາດ ແລະ ບັນດາອົງການຈັດຕັ້ງພາກພື້ນ ໃນການຮັກສາສັນຕິພາບ ແລະ ຄວາມໝັ້ນຄົງສາກົນ.
ບັນດາສະມາຊິກສະພາຄວາມໝັ້ນຄົງ ໄດ້ສະໜັບສະໜູນການຮ່ວມມືລະຫວ່າງສະຫະປະຊາຊາດ ແລະ ສະຫະພາບເອີຣົບ ເພື່ອຊຸກຍູ້ລັດທິຫຼາຍຝ່າຍ, ພ້ອມກັນນັ້ນ ໄດ້ຢືນຢັນວ່າ ການຮ່ວມມືລະຫວ່າງສະຫະປະຊາຊາດ ແລະ ບັນດາອົງການຈັດຕັ້ງພາກພື້ນ ທີ່ຕ້ອງການສອດຄ່ອງກັບຂໍ້ກຳນົດ ໄດ້ຍົກໃນພາກທີ VIII ຂອງກົດບັດສະຫະປະຊາຊາດ.
ທ່ານດັ້ງດິງກ້ວຍ - ເອກອັກຄະລັດຖະທູດ, ຫົວໜ້າຄະນະຜູ້ແທນຫວຽດນາມ ແລະ ທ່ານ Dian Triansyah Djani - ເອກອັກຄະລັດຖະທູດ, ຫົວໜ້າຄະນະຜູ້ແທນອິນໂດເນເຊຍ ໄດ້ຕີລາຄາສູງບົດບາດ ຂອງສະຫະພາບເອີຣົບ EU ໃນການຮັກສາສັນຕິພາບ ແລະ ຄວາມໝັ້ນຄົງສາກົນ; ປາດຖະໜາຢາກໃຫ້ສະຫະພາບເອີຣົບ ໄດ້ປະສານສົມທົບກັບສະຫະປະຊາຊາດ ແລະ ສືບຕໍ່ຊຸກຍູ້ການຮ່ວມມືໃນບັນດາຂົງເຂດ, ຄື: ການແກ້ໄຂຂໍ້ຂັດແຍ່ງ, ການໄກ່ເກ່ຍ, ການຊ່ວຍເຫຼືອດ້ານມະນຸດສະທຳ ແລະ ການສົ່ງເສີມລັດທິຫຼາຍຝ່າຍ.
ເນື່ອງໃນໂອກາດດັ່ງກ່າວ, ສອງປະເທດ ໄດ້ຍົກໃຫ້ເຫັນການປະກອບສ່ວນຂອງອາຊຽນ ໃນຊຸມປີທີ່ຜ່ານມາ ໃນການກໍ່ສ້າງພາກພື້ນອາຊີຕາເວັນອອກສ່ຽງໃຕ້ ທີ່ມີສັນຕິພາບ, ສະຫງົບສຸກ ແລະ ຈະເລີນຮຸ່ງເຮືອງ; ແລະ ສ້າງສະພາບແວດລ້ອມ ທີ່ອຳນວຍໃຫ້ບັນດາປະເທດຄູ່ຮ່ວມ ໄດ້ສ້າງຄວາມໄວ້ເນື້ອເຊື່ອໃຈ, ເພີ່ມທະວີການທູດປ້ອງກັນ, ຫຼຸດຜ່ອນຄວາມແຕກຕ່າງ ແລະ ເຂົ້າຮ່ວມໃນບັນຫາທີ່ມີຄວາມເອົາໃຈໃສ່ຮ່ວມກັນ.
ສອງປະເທດຫວຽດນາມ ແລະ ອິນໂດເນເຊຍ ໄດ້ສະເໜີໃຫ້ບັນດາອົງການຈັດຕັ້ງພາກພື້ນ, ໃນນັ້ນມີ ສະຫະພາບເອີຣົບ ແລະ ອາຊຽນ; ມີການປະສານງານເພື່ອຊຸກຍູ້ການຮ່ວມມື ກັບສະຫະປະຊາຊາດໃຫ້ດີກວ່າເກົ່າ, ຍົກຕົວຢ່າງຄື ການເພີ່ມທະວີການສະໜັບສະໜູນຂອງ EU ໃນການສ້າງຄວາມສາມາດ ໃຫ້ແກ່ກຳລັງຮັກສາສັນຕິພາບຂອງສະຫະປະຊາຊາດ ກ່ຽວກັບບັນດາປະເທດສະມາຊິກອາຊຽນ ແລະ ການແລກປ່ຽນຂໍ້ມູນຂ່າວສານໃນຂົງເຂດນີ້.
ຄຳຮຸ່ງ